Ympäristöministeriö

kirjaamo.ym@ymparisto.fi

PL 35

00023 Valtioneuvosto

Viite: Lausuntopyyntönne 25.4.2016, Dnro YM008:00/2015

**LAUSUNTO yVA-menettelyä koskevien säädösten uudistamisesta**

Ympäristöministeriö on pyytänyt mm. Kainuun liiton lausuntoa luonnoksesta hallituksen esitykseksi laiksi ympäristövaikutusten arviointimenettelystä ja laeiksi eräiden siihen liittyvien lakien muuttamisesta.

Ympäristöministeriön asettama työryhmä valmistelee lakimuutoksia, joita ympäristövaikutusten arvioinnista (YVA) annetun direktiivin muutos (2014/52/EU) edellyttää. Muutokset on saatettava voimaan 16.5.2017 mennessä. Lisäksi muutoksissa otetaan huomioon ajankohtaisia kansallisia muutostarpeita, kuten YVA-menettelyn yhteensovittaminen kaavoituksen ja ympäristöä koskevien lupamenettelyiden kanssa. Muutoksen tavoitteena on parantaa ympäristövaikutusten arvioinnin laatua, kehittää arviointia vastaamaan paremmin ympäristönsuojelun uusia haasteita sekä sujuvoittaa YVA-menettelyä ja muita ympäristöllisiä menettelyjä.

Luonnoksessa hallituksen esitykseksi laiksi ympäristövaikutusten arviointimenettelystä ja laeiksi eräiden siihen liittyvien lakien muuttamisesta käsitellään YVA-lain lisäksi mm. maakäyttö- ja rakennuslakia, luonnonsuojelulakia ja lakia viranomaisten suunnitelmien ja ohjelmien ympäristövaikutusten arvioinnista. Luonnoksessa esitetään mm. YVA-menettelyn ja hankekaavan valmistelun yhteensovittamista, Natura-arvioinnin ja YVA-menettelyn yhteensovittamista, keskittymistä YVA-menettelyssä selvittämään hankkeen merkittävät ympäristövaikutukset sekä YVA-asiakirjojen nähtävilläolo ajan lyhentämistä.

Luonnos YVA-menettelyä koskevista säädöksistä

Kainuun liitto toteaa lausuntonaan, että luonnoksessa esitetyt tavoitteet ympäristövaikutusten arvioinnin laadun parantamisesta sekä YVA-menettelyn ja muiden ympäristöllisten menettelyjen sujuvoittamisesta ovat tarkoituksenmukaisia ja kannatettavia. Ehdotetut muutokset säädöksiin ovat osittain jo olemassa olevan lainsäädännön puitteissa mahdollisia ja käytössä.

Luonnoksessa esitetään muutettavaksi lakia viranomaisten suunnitelmien ja ohjelmien ympäristövaikutusten arvioinnista (ns. SOVA-lakia) mm. siten, että suunnitelmasta tai ohjelmasta vastaavaa viranomaista velvoitetaan olemaan viipymättä yhteydessä ympäristöministeriöön tilanteissa, joissa suunnitelman tai ohjelman toteuttamisella voi olla todennäköisesti merkittäviä ympäristövaikutuksia Suomea velvoittavan kansainvälisen sopimuksen sopimusosapuolen tai Euroopan unionin jäsenvaltion alueella. Esitetty luonnosteksti on siinä määrin tulkinnanvarainen, että se edellyttää toteutuessaan ympäristövaikutusten merkittävyyden määrittämiseen liittyvää ennakko-ohjeistusta ja käytännön muodostumista.

Kainuun liitto pitää tärkeänä, että lainsäädännön uudistamisessa otetaan riittävässä määrin huomioon kaavoituksen sekä erilaisten ympäristöllisten menettelyjen sujuvuus ja vältetään lisäresursseja edellyttävää viranomaistyön lisäämistä.

Kainuun liitolla ei ole muuta huomautettavaa luonnoksesta.

Kainuun liitto

Pentti Malinen Hannu Heikkinen

maakuntajohtaja suunnittelujohtaja